La Llei 18/2001, de 31 de desembre, d'orientació agrària, conté una sèrie d'objectius tant en l'àmbit de la modernització de l'empresa agrària com en l'actualització de les estructures empresarials de les explotacions agràries, en el de l'adaptació dels sectors agrari i agroindustrial a les condicions i a la realitat del mercat i en l'assegurament de la continuïtat de les explotacions agràries com a eina bàsica del desenvolupament econòmic en el món rural i de l'equilibri territorial.
Perseguint els objectius anteriorment esmentats, s'ha constatat que les diferents espècies de cítrics presenten certs desajustaments en el seu calendari d'oferta, que donen lloc a una forta concentració de l'oferta en determinats períodes de la seva comercialització.
També s'ha observat que la qualitat de determinades varietats no té una acceptació desitjable per part de la demanda.
Ambdues circumstàncies tenen lloc durant el desenvolupament de la campanya i poden presentar diferent intensitat segons els anys, la qual cosa incideix de manera desfavorable en els preus que perceben els productors, i suposa una pèrdua de competitivitat per a aquests citricultors.
En aquest sentit es justifica l'adopció de mesures de reconversió de la producció de determinades espècies i varietats de cítrics, motiu pel qual s'ha previst, en el marc estatal, habilitar un ajut per a les persones agricultores interessades en arrencar la totalitat o part de les seves plantacions de cítrics i realitzar una nova plantació amb una espècie o varietat més adequada, o bé realitzar l'empeltament sobre la plantació ja existent, així com els que a més a més efectuïn inversions complementàries per a la millora de les instal·lacions de regatge en aquestes parcel·les objecte de reconversió.
Aquests ajuts tenen la naturalesa d'ajut d'estat i s'ajusten al contingut de les directrius comunitàries sobre ajuts estatals al sector agrari i forestal per al període 2007-2013 (2006/C 319/01), règim que l'Administració estatal ha notificat a la Comissió Europea als efectes de declarar-ne la compatibilitat amb l'article 88 del Tractat CE.
La Comissió Europea ha autoritzat aquest règim d'ajuts mitjançant la Decisió (2009/C 98/1) i li ha atorgat el número N 543/08.
Des de l'aplicació d'aquests ajuts, s'ha posat de manifest l'existència de zones que tradicionalment utilitzen un ampli marc de plantació, que comporta que la densitat de l'arbrat sigui inferior a la mínima prevista legalment, però que compleixen la resta de requisits exigits; així com també que hi ha varietats tardanes i zones on la recol·lecta acaba el 30 de juny.
Tenint en compte que en ambdós casos es podrien acollir al règim d'ajuts previstos, s'ha modificat el marc legal estatal mitjançant el Reial decret 1787/2011, de 16 de desembre, pel qual es modifica el Reial decret 1799/2008, de 3 de novembre, pel qual s'estableixen les bases reguladores per a la concessió d'ajuts destinats a la reconversió de determinats cítrics (BOE núm. 303, de 17.12.2011).
L'esmentada modificació del marc legal estatal ha estat autoritzada per la Comissió Europea en data 8 de febrer de 2012 mitjançant la Decisió SA.34036 (2011/N).
El règim d'ajuts establert per a determinats cítrics exigeix que la sol·licitud de l'ajut per a la reconversió de plantacions vagi acompanyada del pla de reconversió corresponent, el procediment de presentació i l'aprovació de la qual s'estableixen a l'Ordre AAR/7/2009, de 15 de gener, per la qual s'obre la convocatòria per a la presentació de plans de reconversió de plantacions de cítrics de Catalunya, i a l'Ordre AAR/324/2010, de 3 de juny, per la qual s'obre un termini per presentar les sol·licituds dels plans de reconversió de cítrics i es modifica l'Ordre AAR/7/2009, de 15 de gener, per la qual s'obre la convocatòria per a la presentació de plans de reconversió de plantacions de cítrics de Catalunya.
De conformitat amb això, cal regular a Catalunya els ajuts per a la reconversió de plantacions de cítrics, en concret de taronges, satsumes, clementines, mandarines híbrides, mandarines comunes, llimones i aranges, i convocar els corresponents a l'any 2012.
Valorada la conveniència de donar suport al sector dels cítrics, és procedent continuar amb el desenvolupament dels ajuts per a la reconversió de plantacions de cítrics.
Conseqüentment, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i a proposta de la Direcció General d'Agricultura i Ramaderia, en ús de les atribucions que m'han estat conferides,
Aprovar les bases reguladores dels ajuts per a la reconversió de les plantacions de taronger, mandariner satsuma, mandariner clementina, mandariner híbrid, mandariner comú, llimoner i aranger, d'acord amb els plans de reconversió de cítrics (en endavant el pla o plans) prèviament aprovats pel Departament d'Agricultura, Ramaderia, Pesca, Alimentació i Medi Natural (DAAM).
2.1 Convocar els ajuts destinats a la reconversió de plantacions de determinats cítrics corresponents a l'any 2012 d'acord amb les bases reguladores aprovades en l'article 1.
2.2 El termini de presentació de sol·licituds serà de quinze dies a comptar des de la publicació d'aquesta Ordre en el DOGC.
2.3 Els ajuts d'aquesta Ordre són a càrrec de la partida pressupostària AG03/D/770000100/6120/0000 dels pressupostos del DAAM per a l'any 2013, per un import màxim de 400.000,00 euros amb naturalesa de crèdit anticipat.
S'estableix una quantia addicional estimada a aplicar en funció de les disponibilitats pressupostaries efectives de 344.000,00 euros.
2.4 Aquest ajut està cofinançat pel Ministeri d'Agricultura, Alimentació i Medi Ambient (MAGRAMA) i el DAAM, amb uns percentatges màxims subvencionats d'un 30% cadascun.
La concessió dels ajuts resta condicionada a l'existència efectiva del crèdit a l'exercici pressupostari corresponent.
2.5 L'òrgan instructor dels expedients d'ajut és el Servei de Producció Agrícola.
2.6 L'òrgan competent per emetre la resolució sobre les sol·licituds és la Direcció General de d'Agricultura i Ramaderia.
A aquests efectes es nomena una Comissió de valoració que serà l'òrgan col·legiat encarregat de valorar les sol·licituds d'ajuts, formada pel subdirector o la subdirectora general de Planificació Rural, el subdirector o la subdirectora general d'Agricultura i el o la cap del Servei de Producció Agrícola.
2.7.a) La resolució s'emetrà per escrit i es notificarà a la persona sol·licitant a partir del mes de gener de l'any 2013.
b) El termini per a realitzar les activitats subvencionables finalitzarà el 30 de juny de 2013.
Les factures emeses en posterioritat a aquesta data no es tindran en compte per justificar la despesa efectuada.
c) El termini per presentar la documentació justificativa finalitzarà el 31 de juliol de 2013, inclusivament.
2.8 Contra la resolució de concessió de la Direcció General de d'Agricultura i Ramaderia es podrà interposar recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sens perjudici que se'n pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera Agricultura, Ramaderia, Pesca, Alimentació i Medi Natural es podrà interposar en el termini de tres mesos a comptar a partir de la data en què s'exhaureixi el termini per emetre resolució i notificar-la tal com estableix l'apartat anterior.
2.9 Els ajuts concedits a les persones físiques per un import superior a 3.000,00 euros i els ajuts concedits a persones jurídiques es faran públics al web http://www.gencat.cat/agricultura/ajuts/, fent ús dels mitjans electrònics establerts, i s'exposaran en el tauler d'anuncis de les dependències del DAAM.
Els ajuts que superin els 3.000,00 euros es publicaran a més en el Diari Oficial de la Generalitat de Catalunya.
Aquests ajuts tenen la naturalesa d'ajut d'estat, i per aquest motiu la Comissió Europea pot emetre una decisió per la qual tant les bases reguladores i la convocatòria com les resolucions de concessió, es podran modificar, si escau, perquè s'adaptin als termes del pronunciament esmentat.
Els crèdits consignats en aquesta Ordre tenen naturalesa de despesa anticipada, i per això la concessió de les ajudes queda condicionada a l'existència de crèdit suficient i adequat en el pressupost del Departament d'Agricultura, Ramaderia, Pesca, Alimentació i Medi Natural de l'exercici 2013.
L'objecte dels ajuts que estableix aquesta Ordre és la reconversió de les plantacions de taronger, mandariner satsuma, mandariner clementina, mandariner híbrid, mandariner comú, llimoner i aranger, d'acord amb els plans de reconversió prèviament aprovats pel DAAM.
Poden ser beneficiàries d'aquests ajuts les persones físiques i jurídiques i les comunitats de béns que compleixin els requisits següents:
a) Ser persona titular d'una explotació fructícola situada a l'àmbit territorial de Catalunya.
b) Haver presentat la declaració única agrària corresponent en què han de constar les parcel·les per a les quals se sol·licita l'ajut.
c) Tenir les superfícies per a les quals se sol·licita l'ajut degudament incloses en el pla corresponent, aprovat tal com estableix l'Ordre AAR/7/2009, de 15 de gener, i l'Ordre AAR/324/2010, de 3 de juny.
d) Ser titular d'una explotació agrària viable.
No caldrà l'acreditació de la viabilitat quan es tracti d'una explotació agrària prioritària (en endavant EAP) i la catalogació sigui vigent; o quan l'explotació hagi estat beneficiària d'un pla de millora en els cinc anys anteriors a la sol·licitud de l'ajut.
Es considera que l'explotació agrària és viable si la seva renda unitària de treball no és inferior al 20% de la renda de referència anual.
El nivell de renda unitària de treball es calcularà sobre la base dels mòduls de renda que estableixi l'annex corresponent de l'ordre anual vigent, per la qual s'estableixen i es regulen la declaració única agrària (DUN) i les dades del sol·licitant declarades a la mateixa DUN.
e) Tenir una capacitat professional adequada.
e.1) Es considera que les persones titulars de l'explotació tenen la capacitat professional adequada quan:
Han superat les proves de capatàs agrícola, o han cursat estudis agraris, com a mínim, de nivell de formació professional agrària de primer grau, cicle formatiu de grau mitjà (agrari) o titulacions equivalents.
Han exercit l'activitat agrària un mínim de cinc anys, la qual cosa s'acreditarà mitjançant la data d'alta en el règim corresponent de la Seguretat Social.
Pel que fa als anys en què no s'ha exercit l'activitat s'ha d'acreditar l'assistència a activitats formatives, homologades pel DAAM, de perfeccionament tecnològic i empresarial agrari amb una durada mínima de vint-i-cinc hores lectives per cada any, fins completar els cinc anys.
e.2) Els cursos que es realitzin per completar l'experiència professional hauran de ser cursos homologats pel DAAM, d'acord amb les disposicions vigents.
e.3) No caldrà acreditar la capacitat professional de la persona titular de l'explotació quan es tracti d'una explotació agrària prioritària i la catalogació sigui vigent; o quan l'explotació hagi estat beneficiària d'un pla de millora en els cinc anys anteriors a la sol·licitud de l'ajut, excepte els plans de millora sol·licitats conjuntament amb un ajut de primera instal·lació de jove agricultor/a.
e.4) Les persones sol·licitants que no puguin acreditar la seva capacitat professional d'acord amb els paràgrafs anteriors podran acreditar-la si es troben dins del termini d'assoliment de compromisos establerts sobre això en la catalogació de la seva explotació com a EAP, o dins el termini dels compromisos derivats del seu ajut de primera instal·lació de jove agricultor/a.
En aquests casos es comprovarà si es compleix aquest requisit en el moment de la certificació de les actuacions objecte de l'ajut, i es verificarà que s'ha assolit el compromís assumit amb la catalogació d'EAP o amb l'ajut de primera instal·lació, o si aquest compromís encara continua vigent.
En cas que aquest/a jove agricultor/a no assoleixi aquest compromís dins el termini establert per a la seva catalogació com a EAP o per a l'ajut de primera instal·lació de jove agricultor/a, s'iniciarà el procediment de reintegrament de l'ajut.
f) Complir les normes mínimes en matèria de medi ambient.
El compliment de les normes mínimes en matèria de medi ambient ho comproven els serveis competents del DAAM d'acord amb la normativa sobre bones pràctiques agràries i ambientals.
g) Mantenir les noves plantacions cultivades de manera sostenible i en condicions d'obtenir un rendiment òptim de conreu, d'acord amb les condicions agroclimàtiques de la zona on estiguin ubicades durant un període mínim de cinc anys a partir de la seva plantació.
h) Les persones beneficiàries, per rebre l'import de les subvencions, han d'estar al corrent de les seves obligacions tributàries i socials amb la Seguretat Social, així com no tenir deutes de cap tipus amb la Generalitat de Catalunya.
3.1 Es podran subvencionar les activitats d'arrencada i nova plantació de les espècies objecte d'ajut, o les activitats de reempeltament sobre portaempelts ja existents a la plantació, d'acord amb l'article 1 de l'Ordre, així com les inversions complementàries de la nova plantació que consisteixin en instal·lacions de regatge.
3.2 Aquestes activitats han de complir els requisits següents:
a) Estar incloses en un pla aprovat pel director o la directora general d'Agricultura i Ramaderia del DAAM.
b) El conjunt de parcel·les objecte d'arrencada ha de totalitzar una superfície mínima de 0,3 hectàrees.
c) Els arbres arrencats, o la part dels arbres tallats, en el cas del reempeltament, han de ser destruïts amb la finalitat de no propagar plagues i malalties.
d) Les plantacions objecte d'arrencada no poden haver estat objecte d'ajut en els darrers sis anys mitjançant programes que incloguin alguna de les activitats subvencionables per aquesta Ordre.
e) La superfície objecte de nova plantació no pot ser inferior a la que ha estat objecte d'arrencada i haurà de disposar d'una superfície mínima per parcel·la de 0,3 hectàrees, d'acord amb les condicions del pla aprovat.
Es comptabilitzarà com la superfície d'una sola parcel·la la suma de les superfícies de les parcel·les contigües que formin unitats homogènies del mateix cultiu fruiter, encara que tinguin números d'identificació diferents.
f) La superfície de la nova plantació haurà de tenir una densitat igual o superior a 220 arbres per hectàrea en el cas de llimoners i arangers, i de 300 arbres per hectàrea en el cas de tarongers, mandariners híbrids, mandariners comuns, mandariners clementina i mandariners satsuma.
g) La plantació es realitzarà amb material vegetal certificat.
Aquest material vegetal s'adquirirà en un o una planterista amb el títol de productor o productora seleccionador o multiplicador de fruiters.
h) La inversió complementària en instal·lacions de regatge només es podrà realitzar a les parcel·les on es fa l'arrencada i nova plantació o el reempeltament, i que anteriorment ja eren cultivades en regadiu.
Es consideren activitats no subvencionables i, per tant, s'exclouen d'aquest ajut, les actuacions següents:
Inversions d'arrencada, plantació o reempeltament de qualsevol varietat de taronger, mandariner satsuma, mandariner clementina, mandariner híbrid, mandariner comú, llimoner i aranger, que hagin estat objecte d'ajut de primera instal·lació de joves agricultors/es, d'inversions en plans de millora o inclosos en algun pla operatiu de les organitzacions de productors de fruites i hortalisses (en endavant OPFH) en els darrers sis anys.
Plantacions que no comportin l'arrencada prèvia de plantacions existents.
Arrencades de plantacions que en el moment de la sol·licitud tinguin cinc anys o menys d'edat.
Arrencades de plantacions que en el moment de la sol·licitud del pla estiguin en estat d'abandonament.
A efectes d'aquesta Ordre són aquelles on no s'hagi efectuat cap operació de cultiu en els darrers tres anys.
Qualsevol actuació fora de l'àmbit del pla aprovat.
5.1 L'ajut té el caràcter de subvenció directa de fins a un 15% de la inversió auxiliable, sense que pugui superar els mòduls màxims per hectàrea que estableix el subapartat 4 d'aquest punt.
5.2 La quantia màxima dels ajuts es pot incrementar en els casos següents:
a) Un 15% si el titular de l'explotació és soci d'una OPFH o d'una associació d'organització de productors (AOP).
b) Un 5% en el cas que l'explotació de la persona beneficiària estigui ubicada en una zona desfavorida.
c) Un 10% si l'explotació de la persona beneficiària està catalogada com a EAP.
d) Un 5% si el titular de l'explotació reuneix els requisits per ser considerat agricultor/a professional.
Les comunitats de béns podran ser beneficiàries d'aquest complement si almenys el 50% dels seus comuners acrediten la condició d'agricultor/a professional.
e) Un 10% si el titular de l'explotació reuneix els requisits per ser considerat agricultor/a jove.
S'entén per agricultor/a jove la persona que hagi complert els divuit anys i no hagi complert els quaranta, i és dins els seus cinc primers anys d'activitat.
Les comunitats de béns podran ser beneficiàries d'aquest complement si almenys el 50% dels seus comuners acrediten la condició d'agricultor/a jove i són dins els seus cinc primers anys d'activitat.
5.3 La suma dels ajuts que puguin concedir les diferents administracions a un mateix beneficiari per a les actuacions o inversions sol·licitades no podrà superar els percentatges següents:
a) El 50% de la inversió, en cas que l'explotació de la persona beneficiària estigui en zona desfavorida.
b) El 40% de la inversió, en cas que l'explotació de la persona beneficiària estigui en altres zones.
c) En els casos de joves agricultors/es, els percentatges anteriors s'incrementaran en un 10% sempre que siguin dins els cinc primers anys d'activitat.
5.4 La inversió auxiliable a la qual s'aplicaran els percentatges d'ajut anteriors en cap cas podrà ser superior als mòduls màxims següents:
a) Per a la nova plantació es fixa un mòdul màxim de 12.000,00 euros per hectàrea, que comprèn les despeses d'arrencada i plantació.
b) Per al reempeltament es fixa un mòdul màxim d'11.500,00 euros per hectàrea.
c) Per a inversions complementàries d'instal·lacions de regatge s'estableix un mòdul màxim de 3.500,00 euros per hectàrea.
5.5 La determinació i la quantia dels ajuts es realitzarà d'acord amb els apartats anteriors, així com els criteris de prioritat que estableix l'apartat 6 d'aquestes bases reguladores.
5.6 L'import total de les subvencions atorgades no podrà ultrapassar la quantia màxima que estableix la convocatòria.
En cas que l'import sol·licitat subvencionable superi el pressupost màxim que estableix la convocatòria, les sol·licituds s'atendran d'acord amb l'ordre de prioritat següent:
Actuacions incloses dins de plans col·lectius.
Sol·licitants titulars d'una EAP.
Sol·licitants amb la consideració d'agricultors/es professionals.
En cas que sigui necessari, dins de cada barem es donarà prioritat a les explotacions el titular de les quals sigui una dona.
En cas de manca de disponibilitat pressupostària en alguna de les prioritats anteriors, es podrà reduir proporcionalment la quantia de l'ajut, d'acord amb el pressupost disponible.
La percepció d'aquest ajut és incompatible amb qualsevol altre ajut comunitari concedit amb el mateix objecte, d'acord amb la normativa comunitària aplicable en matèria de regulació de l'organització comuna de mercats i del desenvolupament rural.
8.1 Les sol·licituds per acollir-se a aquests ajuts es formalitzen en imprès normalitzat que es pot descarregar des del web http://www.gencat.cat/agricultura/ajuts/.
Aquestes sol·licituds s'adreçaran a la Direcció General d'Agricultura i Ramaderia i es presentaran a les oficines comarcals o als serveis territorials del DAAM, preferentment, sens perjudici de fer ús de la resta de mitjans que estableixen la Llei 30/1992, de 26 de novembre, i la Llei 26/2010, de 3 d'agost, de règim jurídic i de procediment de les administracions públiques de Catalunya, dins el termini establert a la convocatòria.
8.2 Els socis o les sòcies d'OPFH o AOP legalment reconeguts que disposin del pla presentat col·lectivament i degudament aprovat presentaran la sol·licitud d'ajut individualment.
8.3 La sol·licitud inclourà, en tot cas, les inversions d'arrencada i plantació o de reempeltament i les inversions complementàries a la plantació que es considerin necessàries, d'acord amb el que estableix l'apartat 3.1 de les bases reguladores.
8.4 A la sol·licitud s'ha d'adjuntar la documentació que es relaciona a continuació.
No obstant això, no cal presentar la documentació que ja s'hagi presentat anteriorment al DAAM, i de la qual no hagin variat les dades i continuïn vigents.
En aquest cas, quan s'iniciï el procediment administratiu en una oficina del DAAM diferent de la que es va presentar la documentació, cal indicar a l'imprès de la sol·licitud en quin procediment, campanya o any i unitat del DAAM es va aportar la documentació requerida:
a) Verificació de les dades d'identitat de la persona sol·licitant o de qui la representi mitjançant DNI/NIF/NIE o altre document que l'acrediti, si s'escau, en cas de no haver autoritzat el DAAM perquè obtingui aquesta informació, d'acord amb el que estableix l'apartat 8.6.
c) En cas de persones jurídiques, còpia d'escriptures i/o estatuts registrats de l'entitat sol·licitant.
d) En cas de persones jurídiques certificat de l'acord de l'òrgan competent segons els estatuts de l'entitat de fer i executar el pla, de sol·licitar l'ajut a l'Administració i d'autoritzar la persona representant.
e) Còpia de la documentació acreditativa de la qualificació professional de la persona sol·licitant que es defineix a l'apartat 2.e.1) de les bases reguladores, si escau.
f) Informe de vida laboral, només en cas que el/la sol·licitant no autoritzi el Departament d'Agricultura, Ramaderia, Pesca, Alimentació i medi Natural, mitjançant l'imprès de sol·licitud, per sol·licitar informació a altres administracions o entitats públiques i només en cas que el sol·licitant hagi d'acreditar que té la consideració de jove agricultor/a i fa menys de cinc anys que s'ha instal·lat, o per tal d'acreditar la capacitació professional descrita a l'apartat 2.e.1).
8.5 L'imprès de sol·licitud inclourà les declaracions responsables següents sobre els aspectes que es relacionen a continuació, que la persona sol·licitant ratifica mitjançant la signatura de la sol·licitud:
a) Sobre la conformitat de les còpies que hagi aportat durant qualsevol fase del procediment amb l'original corresponent.
b) No haver iniciat l'actuació objecte de la subvenció.
c) No estar sotmès a les causes que impedeixin adquirir la condició de persona beneficiària que estableixen l'article 13 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
d) Que el compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
e) Compliment de la quota de reserva per a la integració social del personal discapacitat que estableix la legislació vigent, si escau.
f) Acreditació de la titularitat de la parcel·la o parcel·les on es realitzarà la inversió.
g) Que en el supòsit que l'empresa tingui una plantilla igual o superior a vint-i-cinc persones, declaració conforme l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
h) No haver sol·licitat cap altre ajut per a la mateixa finalitat, llevat del supòsit que preveu l'apartat 5 d'aquestes bases, referit a la concurrència amb altres ajuts.
i) Declaració responsable de no ser empresa en crisi d'acord amb l'article 2.16 del Reglament CE 1857/2006.
8.6 La presentació de la sol·licitud de l'ajut per part de la persona interessada comportarà l'autorització al DAAM per obtenir els certificats o verificar les dades necessàries per a la tramitació de l'ajut, a emetre per altres administracions o entitats públiques.
Si la persona sol·licitant denega expressament l'autorització, mitjançant l'imprès de sol·licitud, caldrà que aporti el certificat o certificats corresponents.
—9 Tramitació de l'ajut i resolució
9.2 La Comissió de valoració podrà sol·licitar tots els documents i els informes que consideri necessaris per a l'elaboració de l'informe d'avaluació.
9.3 Quan les sol·licituds qualificades d'auxiliables superin les disponibilitats pressupostàries, la Comissió de valoració determinarà l'assignació dels fons, d'acord amb els criteris d'atribució i prioritats que estableix l'apartat 6 d'aquestes bases reguladores.
9.4 D'acord amb la documentació presentada i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per emetre'n resolució.
9.5 En la resolució de concessió han de figurar, com a mínim, l'import màxim de l'ajut, les condicions que haurà de complir la persona beneficiària, el termini d'execució i de justificació de les actuacions subvencionades i la procedència dels fons amb què es finança l'ajut, i s'hi esmentarà el fet que el règim d'ajuts té naturalesa d'ajut d'estat i ha estat autoritzat per la Comissió Europea mitjançant la Decisió (2009/C 98/1), amb l'atorgament del número N 543/08 modificada per la Decisió SA.34036 (2011/N).
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'Administració Tributària i la Social i amb el Departament d'Economia i Coneixement de la Generalitat de Catalunya.
9.6 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o a l'administració.
10.1 Les persones beneficiàries dels ajuts executaran les actuacions objecte de l'ajut en el termini fixat a la resolució de concessió de l'ajut, i posaran en coneixement del DAAM la seva finalització, per tal que es pugui certificar i comprovar la realització de les actuacions previstes, així com els imports de les despeses realitzades.
El termini per realitzar les actuacions serà el que estableixi la convocatòria corresponent.
Aquesta data serà també la data límit d'emissió de les factures.
La convocatòria establirà, així mateix, la data límit per a la presentació de la documentació justificativa.
10.2 Els òrgans competents del DAAM comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible a les bases de dades i registres.
10.3 La documentació justificativa a presentar per la persona beneficiària per tal d'acreditar la despesa efectuada és la següent:
10.3.1 Compte justificatiu, d'acord amb el model normalitzat que es podrà obtenir en qualsevol dependència del DAAM o al web http://www.gencat.cat/agricultura/ajuts/guia-justificacio/.
10.3.2 Memòria justificativa, d'acord amb el model normalitzat que es podrà descarregar des del web http://www.gencat.cat/daam/ajuts o obtenir en qualsevol dependència del DAAM.
En les actuacions d'arrencada, plantació o reempeltament i/o instal·lació de regadiu la memòria haurà de contenir una declaració valorada dels costos suportats per la persona beneficiària.
10.3.3 Per tal de justificar la despesa per l'adquisició i l'origen del material vegetal corresponent a la nova plantació:
La factura de compra i el seu rebut.
Per a justificar l'actuació complementària de reg caldrà aportar, a més a més, l'acreditació relativa a la legalització del pou, si s'escau.
10.4 La inversió certificada correspondrà a l'import efectivament justificat per la persona beneficiària que en cap cas podrà superar els mòduls màxims que estableix l'article 5.4 d'aquesta Ordre.
En cap cas se certificaran actuacions que consisteixin únicament en arrencada sense haver efectuat la plantació corresponent.
10.5 El pagament de la subvenció es realitzarà amb la certificació prèvia dels serveis competents del DAAM segons la qual l'activitat i la despesa realitzades estan degudament justificades, i s'efectuarà dins l'exercici pressupostari corresponent, sense perjudici de les excepcions que es puguin produir.
10.6 Les persones beneficiàries, per rebre l'import de les subvencions, han d'estar al corrent de les obligacions amb l'administració tributària i la Social en el moment que el DAAM realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DAAM a què es refereix l'apartat 8.6.
—11 Invalidesa de la resolució de concessió i reintegrament de les quantitats percebudes indegudament
11.2 També serà procedent el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi que el reintegrament és procedent, en els casos que estableixen l'article 37 de la Llei 38/2003, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
11.3 El reintegrament de les quantitats percebudes indegudament es regeix per que estableix el Decret legislatiu 3/2002, de 24 de desembre, i per allò que sigui aplicable de la Llei 38/2003, de 17 de novembre, general de subvencions, i de les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i del procediment administratiu comú, sense perjudici de les especialitats que estableixi la normativa aplicable en matèria de subvencions.
En el supòsit que les actuacions objecte de l'ajut no es realitzin en la seva totalitat d'acord amb les condicions que fixen la resolució de concessió dels ajuts i la normativa reguladora, es reduirà l'import de l'ajut en funció de les actuacions efectivament realitzades i justificades.
En tot cas, per tenir dret a rebre l'ajut s'ha de justificar que la plantació s'ha realitzat com a mínim en una superfície de 0,3 ha de les que preveu el pla i que s'ha executat com a mínim un 25% de la inversió aprovada.
En el supòsit que la inversió executada sigui inferior al 50% de la inversió aprovada, es reduirà en un 25% l'ajut que li pertoqui percebre a la persona beneficiària d'acord amb la justificació de les actuacions presentades, excepte en casos de renúncia o força major degudament acreditats.
Els òrgans competents del DAAM tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les explotacions per comprovar que es compleixen la destinació dels ajuts i els requisits i compromisos que estableixen aquestes bases reguladores.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i el títol IX de la Llei 30/1992, de 26 de novembre, sens perjudici de les especialitats que puguin derivar de la normativa sectorial aplicable.
Si l'Administració comprova la inexactitud o falsedat de les dades declarades, aquest fet comporta, prèvia audiència a la persona interessada, que es deixi sense efecte el tràmit corresponent.